पवित जैसी घटना दोबारा नहीं होगी : नौसेना प्रमुख  
नौसेना प्रमुख एडमिरल निर्मल वर्मा ने मालवाहक जहाज एमटी पवित के मुम्बई समुद्र तट पर बहकर आ जाने की घटना को शनिवार को एक चूक कहा।
नौसेना प्रमुख एडमिरल निर्मल वर्मा ने मालवाहक जहाज एम.टी. पवित के मुम्बई समुद्र तट पर बहकर आ जाने की घटना को शनिवार को एक चूक कहा।  नौसेना में अत्याधुनिक युद्धपोत आईएनएस सतपुड़ा को शामिल किए जाने के बाद वर्मा ने संवाददाताओं से कहा, "यह एक सच्चाई है कि ऐसा हुआ था और इसे स्वीकार किया जाना चाहिए कि यह एक चूक थी।" उन्होंने कहा कि नौसेना और अन्य तटरक्षक एजेंसियों ने इस घटना से सबक लिया है। इस मामले की जांच की जा रही है।  वर्मा ने कहा, "इस घटना के बाद हमने सबक लिया है। मुझे नहीं लगता कि इस तरह की घटना दोबारा होगी। हम गश्ती क्षेत्र में कुछ बदलाव कर रहे हैं और यह सुनिश्चित कर रहे हैं कि ऐसी घटना फिर नहीं हो।"  मालवाही पोत करीब एक महीने तक बहता रहा और 31 जुलाई को भारतीय सीमा में बहकर आने से पहले इसने करीब 1,000 समुद्री मील की यात्रा की थी। इसपर न तो नैसेना की नजर पड़ी, न ही तटरक्षक की।  वर्मा ने कहा कि अरब सागर में युद्धपोत की तैनाती की गई थी, लेकिन खराब मौसम के कारण तैनाती पर प्रभाव पड़ा था और यह उतनी अच्छी नहीं हो पाई थी, जितनी आम तौर पर हुआ करती है।  जहाज को मछुआरों ने देखा और अधिकारियों को इसकी खबर की थी, लेकिन तब तक यह जहां जुहू तट पर धंस चुका था।  पनामा के इस जहाज का इंजन खराब हो गया था और इसमें पानी भर गया था। इसके बाद इसके चालक दल को बचा लिया गया था और जहाज को ओमान के पास समुद्र में छोड़ दिया गया था।